8 ຄົນ ເສຍຊີວິດ ໃນເຫດລະເບີດ ຢູ່ນະຄອນຫຼວງກາບູລ ຂອງ ອັຟການິສຖານ
ຍັງບໍ່ມີກຸ່ມໃດ ອ້າງເອົາຄວາມຮັບຜິດຊອບ ໃນການໂຈມຕີ ທີ່ເຮັດໃຫ້ 8 ຄົນເສຍຊີວິດ ຢູ່ນະຄອນຫລວງກາບູລ ຂອງອັຟການິສຖານ.
ເຈົ້າໜ້າທີ່ອັຟການິສຖານ ກ່າວວ່າ ມີຜູ້ເສຍຊີວິດຢ່າງໜ້ອຍ 8 ຄົນ ແລະໄດ້ຮັບ ບາດເຈັບອີກຫຼາຍກວ່າ 100 ຄົນ ໃນເຫດລະ ເບີດຂະໜາດແຮງ ຢູ່ໃນເຂດໃຈກາງ ນະຄອນຫຼວງກາບູລ ໃນ ຕອນເຊົ້າວັນສຸກມື້ນີ້ ແຫລ່ງຂ່າວແຈ້ງວ່າ ລະເບີດໄດ້ແຕກຂຶ້ນໃນເຂດທີ່ມີປະຊາຊົນ ອາໄສຢູ່ຢ່າງໜາແໜ້ນ ໃກ້ໆຄຸ້ມໂຮງການລັດຖະບານ ໂດຍມີ ພວກແມ່ຍິງແລະເດັກນ້ອຍຫຼາຍໆ ຄົນຮວມຢູ່ໃນພວກທີ່ບາດ ເຈັບລົ້ມຕາຍ Rohullah Jan ຜູ້ເຄາະຮ້າຍຄົນນຶ່ງກ່າວກ່ຽວກັບເຫດລະເບີດວ່າ “ຂ້ອຍແລະອ້າຍນ້ອງ ອີກ 3 ຄົນ ຢູ່ໃນເຮືອນເວລາແກ້ວປ່ອງຢ້ຽມແຕກແລະຕົກລົງມາໃສ່ຫົວຂອງຂ້ອຍ ຂ້ອຍ ເຫັນພວກອ້າຍແລະນ້ອງຂອງຂ້ອຍ ບໍ່ເປັນຫຍັງ ແລະຫຼັງຈາກນັ້ນ ແມ່ນຫຍັງໄດ້ເກີດຂຶ້ນ ຂ້ອຍບໍ່ຮູ້ຈັກ ເວລາຂ້ອຍມືນຕາຂຶ້ນມາ ຂ້ອຍຈຶ່ງຮູ້ວ່າໄດ້ມາຢູ່ທີ່ໂຮງໝໍນີ້ ” ຍັງບໍ່ທັນມີກຸ່ມໃດອ້າງເອົາຄວາມຮັບຜິດຊອບເທື່ອ ໃນການໂຈມຕີດັ່ງກ່າວ ຊຶ່ງມີຂຶ້ນນຶ່ງມື້ ຫລັງຈາກການໂຈມຕີດ້ວຍລົດລະເບີດສະຫຼະຊີບຢູ່ທາງໃຕ້ນະຄອນຫຼວງກາບູລທີ່ໄດ້ສັງ ຫານຢ່າງໜ້ອຍ 6 ຄົນ ຊຶ່ງນັບວ່າ ເປັນການໂຈມຕີ ທີ່ສຳຄັນຄັ້ງທຳອິດ ຂອງພວກຫົວຮຸນແຮງຕາລິບານ ນັບຕັ້ງແຕ່ການເສຍຊີວິດ ຂອງ Mullah Omar ຜູ້ນຳເປັນເວລາດົນນານ ຂອງກຸ່ມດັ່ງກ່າວ ໄດ້ຮັບການຢືນຢັນ ມີຕຳຫຼວດ ຢ່າງໜ້ອຍ 3 ຄົນ ແລະ ປະຊາຊົນອີກ 3 ຄົນ ໄດ້ເສຍຊີວິດໃນເຫດລະເບີດຂະ ໜາດແຮງໃນຕອນເຊົ້າຂອງວັນພະຫັດວານນີ້ທີ່ເມືອງ Puli Alam ເມືອງຫຼວງຂອງແຂວງ Logar ອີງຕາມເຈົ້າໜ້າທີ່ຂອງລັດຖະບານທ້ອງຖິ່ນ ພ້ອມກັນນັ້ນ ກໍຍັງມີອີກຫຼາຍສິບຄົນ ໄດ້ຮັບບາດເຈັບ